## ORDIN

**Nr\_\_\_\_\_\_\_\_/\_\_\_\_\_\_\_\_\_\_\_\_\_**

***pentru modificarea și completarea Ghidului Specific – Condiții de accesare a fondurilor europene aferente Planului național de redresare și reziliență, în cadrul apelurilor de proiecte PNRR/2022/C10, Componenta 10-Fondul local, aprobat prin Ordinul ministrului dezvoltării, lucrărilor publice și administrației nr. 999/2022***

Având în vedere prevederile Regulamentului (UE) 2020/2.094 al Consiliului din 14 decembrie 2020 de instituire a unui instrument de redresare al Uniunii Europene pentru a sprijini redresarea în urma crizei provocate de COVID-19 și ale Regulamentului (UE) 2021/241 al Parlamentului European și al Consiliului din 12 februarie 2021 de instituire a Mecanismului de redresare și reziliență,

Luând în considerare prevederile Ordonanței de urgență a Guvernului nr. 124/2021 privind stabilirea cadrului instituțional și financiar pentru gestionarea fondurilor europene alocate României prin Mecanismul de redresare și reziliență, precum și pentru modificarea și completarea Ordonanței de urgență a Guvernului nr. 155/2020 privind unele măsuri pentru elaborarea Planului național de redresare și reziliență necesar României pentru accesarea de fonduri externe rambursabile și nerambursabile în cadrul Mecanismului de redresare și reziliență, aprobată cu modificări și completări prin Legea nr. 178/2022, cu completările ulterioare,

Ținând cont și de prevederile Hotărârii Guvernului nr. 209/2022 pentru aprobarea Normelor metodologice de aplicare a prevederilor Ordonanței de urgență a Guvernului nr. 124/2021 privind stabilirea cadrului instituțional și financiar pentru gestionarea fondurilor europene alocate României prin Mecanismul de redresare și reziliență, precum și pentru modificarea și completarea Ordonanței de urgență a Guvernului nr. 155/2020 privind unele măsuri pentru elaborarea Planului național de redresare și reziliență necesar României pentru accesarea de fonduri externe rambursabile și nerambursabile în cadrul Mecanismului de redresare și reziliență,

Având în vedere referatul de aprobare nr. 112086 din data de 03.10.2022 al Direcției Generale Implementare Plan Național de Redresare și Reziliență, și avizul Ministerului Investițiilor și Proiectelor Europene nr. 112953 din data de 03.10.2022,

În temeiul art. 12 alin. (6) din Hotărârea Guvernului nr. 477/2020 privind organizarea și funcționarea Ministerului Dezvoltării, Lucrărilor Publice și Administrației, cu modificările și completările ulterioare,

**MINISTRUL DEZVOLTĂRII, LUCRĂRILOR PUBLICE ȘI ADMINISTRAȚIEI**

## emite următorul

**ORDIN:**

**Art. I.** – Ghidul Specific – *Condiții de accesare a fondurilor europene aferente Planului național de redresare și reziliență, în cadrul apelurilor de proiecte PNRR/2022/C10, Componenta 10-Fondul local*, aprobat prin Ordinul ministrului dezvoltării, lucrărilor publice și administrației nr. 999/2022, publicat în Monitorul Oficial al României nr. 467 și 467 bis/10.05.2022, se modifică și se completează după cum urmează:

1. La secțiunea **2.1 Tipul apelului de proiecte**, subsecțiunea „*A doua rundă de atragere de fonduri*” se modifică și va avea următorul cuprins:

" *A doua rundă de atragere de fonduri*

În a doua rundă, se redistribuie fondurile rămase neutilizate după încheierea primei runde. Apelul va fi deschis tuturor unităților administrativ-teritoriale și subdiviziunilor municipiului București, în limita fondurilor alocate pentru fiecare investiție, pe baza principiului „primul venit/primul servit”, ținându-se cont de condițiile de aplicare, respectiv de criteriile de eligibilitate ale solicitanților și de tipuri de lucrări/categorii de cheltuieli eligibile pentru investiții, conform Anexei nr. 1 la prezentul ghid specific.

Cererea de finanțare se depune pentru fiecare investiție/sub-investiție în parte. În cazul în care cererea de finanțare respectă cerințele prevăzute în ghidul specific și se încadrează în fondurile disponibile pentru investiția respectivă, se va proceda la semnarea contractului de finanțare dintre Ministerul Dezvoltării, Lucrărilor Publice și Administrației (MDLPA) și solicitant.

În cazul în care documentația transmisă de către solicitant necesită clarificări, MDLPA le poate solicita. În acest caz, semnarea contractului de finanțare va avea loc doar după furnizarea tuturor informațiilor solicitate și numai dacă informațiile furnizare sunt corespunzătoare, în limita fondurilor disponibile pentru fiecare categorie de investiție."

1. La secțiunea **2.3 Perioada de depunere a cererilor de finanțare**, paragraful „*A doua rundă de atragere de fonduri*” se modifică și va avea următorul cuprins:

*„A doua rundă de atragere de fonduri*

-Data deschidere platformă digitală (test): 12 octombrie 2022

-Începerea depunerii de proiecte: 14 octombrie 2022, ora 10:00

-Închiderea depunerii de proiecte 27 octombrie 2022, ora 23:59

Termen estimat pentru finalizarea etapei de verificare și contractare: 31 decembrie 2022.”

3. La Secțiunea **2.5 Sumele alocate pentru apelul de proiecte, după ultimul paragraf** se introduc cu două noi paragrafe, cu următorul cuprins:

„În cadrul rundei a doua de atragere de fonduri pentru investițiile incluse în Componenta 10-Fondul local, alocarea financiară estimată este de:

Investiția 1 - *Mobilitate Urbană Durabilă*:

**I.1.1 - Înnoirea parcului de vehicule destinate transportului public (achiziția de vehicule nepoluante); Buget disponibil:** **238.140.000 euro din care:**

* + - * Microbuze: 32.930.000 euro
      * Tramvaie: 93.510.000 euro
      * Troleibuze: 4.460.000 euro
      * Autobuze 10m: 107.240.000 euro

**I.1.2 - Asigurarea infrastructurii pentru transportul verde – ITS/alte infrastructuri TIC (sisteme inteligente de management urban/local); Buget disponibil: 74.720.000 euro, din care:**

* + - * ITS: 70.520.000 euro
      * Alte infrastructuri TIC: 4.200.000 euro

**I.1.3 - Asigurarea infrastructurii pentru transportul verde – puncte de reîncărcare vehicule electrice; Buget disponibil: 27.900.000 euro.**

**I.1.4 - Asigurarea infrastructurii pentru transportul verde – piste pentru biciclete la nivel local/metropolitan; Buget disponibil:** **31.450.000 euro.**

**Investiția I.2– Construirea de locuințe nZEB plus - pentru tineri/locuințe de serviciu pentru specialiști din sănătate și învățământ. Buget disponibil:** **117.480.000 euro.**

**Investiția I.3– Reabilitare moderată a clădirilor publice pentru a îmbunătăți furnizarea de servicii publice de către unitățile administrativ-teritoriale. Buget disponibil: 370.000.000 euro.**

**În cadrul rundei a doua, nu există sume prealocate pe categorie de unitate administrativ-teritorială/subdiviziune a UAT, apelul fiind destinat tuturor unităților administrativ-teritoriale și subdiviziunilor municipiului București de pe întreg teritoriul României, cu respectarea condițiilor de aplicare, respectiv a criteriilor de eligibilitate ale solicitanților și tipurilor de lucrări/categorii de cheltuieli eligibile prevăzute în Anexa 1 la prezentul Ghid specific.**

4. La Secțiunea **4.2 Anexele cererii de finanțare, solicitate în mod obligatoriu la depunere**, după ultimul paragraf se introduce un nou paragraf, cu următorul cuprins:

**„Atenție!**

În cazul în care nu va fi transmis unul dintre documentele enumerate mai jos sau se va transmite un alt document, cererea de finanțare va fi automat respinsă**.**”

5. La Secțiunea **5.1 Verificarea conformității administrative și a eligibilității**, după ultimul paragraf se introduc două noi paragrafe, cu următorul cuprins:

„Notă: În cadrul celei de a doua runde, după încheierea perioadei de depunere, cererile de finanțare vor intra în etapa de verificare a conformității administrative și a eligibilității, **pe principiul primul venit, primul servit**.

Cererile de finanțare rămase după epuizarea fondurilor alocate fiecărui apel de proiecte vor fi incluse pe o **listă de așteptare**, iar în cazul suplimentării/disponibilizării fondurilor, acestea pot fi evaluate și incluse la finanțare. "

6. La Capitolul **IV „Condiție privind includerea stațiilor de reîncărcare pentru vehicule electrice”** din cadrul *Anexei I* , după ultimul paragraf se introduce un nou paragraf, cu următorul cuprins:

„În cadrul celei de a doua runde, **nu este obligatorie includerea de stații de reîncărcare** pentru vehicule electrice. Solicitanții vor putea solicita finanțare pentru stații de reîncărcare prin adăugarea numărului de stații de reîncărcare la cererea de finanțare sau prin depunerea unei solicitări distincte în cadrul investiției I.1.3 *Asigurarea infrastructurii pentru transportul verde – puncte de reîncărcare vehicule electrice.”*

**Art. II** - Prezentul ordin se publică în Monitorul Oficial al României, Partea I.

## MINISTRUL DEZVOLTĂRII, LUCRĂRILOR PUBLICE ȘI ADMINISTRAȚIEI

## CSEKE ATTILA